Source: https://www.rup.ee/pluss/e-ajakiri/06-21-2015/toolepingu-taitmisel-jargitav-hoolsuse-maar-tootaja-vastutuse-ulatuse-maaramine
Timestamp: 2020-06-05 11:53:57+00:00
Document Index: 4920788

Matched Legal Cases: ['§ 16', 'kohus ', 'kohus ', '§ 72', '§ 16', '§ 74']

Töölepingu täitmisel järgitav hoolsuse määr. Töötaja vastutuse ulatuse määramine - Pluss
http://www.riigikohus.ee/?id=11&tekst=RK/3-2-1-151-15
Riigikohtu 25.11.2015 lahend nr 3-2-1-151-15
TLS § 16 lg 2
OÜ X (hageja) esitas töövaidluskomisjonile isiku X (kostja) vastu avalduse, milles palus mõista kostjalt töölepingu rikkumisega tekitatud kahju ja õigusabikulu. Töövaidluskomisjon rahuldas avalduse osaliselt Kostja esitas maakohtule avalduse asja lahendamiseks hagimenetluses. Hageja esitas maakohtule hagiavalduse. Maakohus jättis hagi rahuldamata. Hageja esitas apellatsioonkaebuse, mille ringkonnakohus rahuldas osaliselt. Kostja esitas kassatsiooni.
1. Kui töötaja on rikkunud töölepingust tulenevat kohustust, saab tööandja TLS § 72 kohaselt kasutada VÕS- s ettenähtud õiguskaitsevahendeid üksnes juhul, kui töötaja on rikkumises süüdi. Töötaja hoolsuse määra hindamisel lähtutakse TLS §-s 16 sätestatust. Seega on hagejal õigus nõuda kostjalt kahjuhüvitist üksnes juhul, kui kostja rikkus töölepingust tulenevat kohustust tahtlikult, raske hooletuse või hooletuse tõttu.
2. Töölepingu täitmisel järgitav hoolsuse määr, mille järgimata jätmise korral vastutab töötaja lepingu rikkumise eest, määratakse TLS § 16 lg 2 kohaselt tema töösuhte järgi, arvestades tööandja tegevuse ja töötaja tööga seotud tavalisi riske, töötaja väljaõpet, ametialaseid teadmisi, mida nõutakse töö tegemiseks, samuti töötaja võimeid ja omadusi, mida tööandja teadis või teadma pidi.
3. Töötaja vastutuse ulatuse määramiseks võimaldab TLS § 74 lg 2 arvestada töötaja tööülesandeid, süü astet, töötajale antud juhiseid, töötingimusi, töö iseloomust tulenevat riski, tööandja juures töötamise kestust ja senist käitumist, töötaja töötasu, samuti tööandja mõistlikult eeldatavaid võimalusi kahju vältimiseks või kindlustamiseks. Ainuüksi see, et töölepingut rikuti hooletusest, mitte tahtlusega, ei anna kohtule õigust jätta otsuses kahjuhüvitise suuruse kindlaksmääramise asjaolud märkimata.